ΠΑΙΔΑΓΩΓΙΚΟ ΙΝΣΤΙΤΟΥΤΟ

Γραφείο Βιολογίας

Υπεύθυνη: Βασιλική Περάκη

Σύμβουλος
Προς τους εκπαιδευτικούς 
που διδάσκουν Βιολογία στη Β/βάθμια Εκπαίδευση
Το γραφείο Βιολογίας του Παιδαγωγικού Ινστιτούτο θεωρεί σκόπιμη τη στήριξη των εκπαιδευτικών που διδάσκουν Βιολογία στη Β/βάθμια Εκπαίδευση για την καλύτερη αξιοποίηση του υπάρχοντος διδακτικού υλικού, προς όφελος των μαθητών μας.

Στο πλαίσιο αυτό προτιθέμεθα να διαθέτουμε από την ιστοσελίδα μας πρόσθετο υποστηρικτικό υλικό. Το υλικό αυτό μπορεί να αφορά προτάσεις διδασκαλίας επιμέρους ενοτήτων (σχέδια μαθημάτων), προτάσεις για την πραγματοποίηση σχεδίων εργασίας (projects) θεματικών ή διαθεματικών, προτάσεις για εργαστηριακές ασκήσεις ή ασκήσεις πεδίου, ακόμη και προτάσεις για επιμέρους διδακτικές ενέργειες που θα μπορούσαν να στηρίξουν την προσέγγιση συγκεκριμένων εννοιών. 

Για τη δημιουργία του υποστηρικτικού αυτού υλικού, θεωρούμε ότι θα ήταν πολύ χρήσιμο να αξιοποιήσουμε την εμπειρία και τη δημιουργικότητα των εκπαιδευτικών που θα θελήσουν να συμβάλουν στην παραπάνω προσπάθεια με σχετικές προτάσεις. 

Οι προτάσεις που θα υποβάλλονται θα πρέπει να πληρούν τα ακόλουθα κριτήρια:

1. Συμβατότητα  με το Δ.Ε.Π.Π.Σ. και τα Α.Π.Σ. για κάθε σχολική βαθμίδα και τάξη, ως προς το περιεχόμενο, τους στόχους, και τη διδακτική μεθοδολογία.

2.  Πληρότητα σε σχέση με αυτό που επιδιώκεται να υποστηρίξουν.
3. Σαφήνεια και χρηστικότητα για τον εκπαιδευτικό που θα επιθυμούσε να τις εντάξει στη διδασκαλία του.

4. Αξιοποίηση των τεχνολογιών πληροφορικής και επικοινωνιών (Τ.Π.Ε).

5. Πρωτοτυπία.

6. Αισθητική.

Για λόγους ομοιομορφίας, στη συνέχεια, παρατίθενται οδηγίες που αφορούν τους άξονες δόμησης και το περιεχόμενο των προτάσεων για τα σχέδια μαθήματος, τις εργαστηριακές ασκήσεις και τα σχέδια εργασίας. 

Οι προτάσεις που θα επιλέγονται προς δημοσίευση θα αναρτώνται στο δικτυακό τόπο του Παιδαγωγικού Ινστιτούτου και θα φέρουν την υπογραφή και την ιδιότητα του συντάκτη τους.  

Οι προτάσεις μπορούν αποστέλλονται ηλεκτρονικά στη διεύθυνση biology@pi-schools.gr ή να κατατίθενται στο γραφείο Βιολογίας του Παιδαγωγικού Ινστιτούτου (Αγία Παρασκευή, Μεσογείων 396, 3ος όροφος, γρ. 314), υπόψη κου Αθ. Καψάλη.
